Partidul născut din inițiativa societății civile ieșene, ”Pentru Iași”, riscă să nu fie înregistrat în timp util pentru a putea propune candidați la Consiliul Local, Consiliul Județean și primărie, sub sigla partidului. Liderii „Pentru Iași” au ieșit la atac acuzând formațiunea liberală ieșeană, mai exact pe fostul prefect Dragomir Tomașeschi, că s-ar fi folosit de un apropiat de al său cu legături în lumea interlopă și care este cercetat și de DNA într-un dosar pentru a depune două contestații cu privind la înființarea partidului. Scopul, în opinia liderilor ”Pentru Iași”, este ca să fie depășite termenele legale, astfel încît candidații să fie nevoiți să candideze ca independenți la alegerile următoare și formațiunea politică să nu se poată înscrie.

Autorul primei contestații, Cezar Cătălin Puiu, a fost trimis în judecată de DNA în septembrie 2014 pentru mărturie mincinoasă, într-un dosar în care un procuror vasluian este acuzat de trafic de influență, nerespectarea regimului armelor și munițiilor și influențarea declarațiilor.

„Fostul prefect, lider al PNL Iași, a negat că l-ar cunoaște pe Puiu, deși cu o zi înaintea acestei declarații îl reprezentase în calitate de avocat la Curtea de Apel Iași în dosarul DNA. În dimineața termenului de judecare a primei contestații tribunalul a înregistrat o a doua contestație, trimisă prin fax, de la o persoană neidentificată decât printr-un nume și o adresă de domiciliu. În mod curios, este vorba despre aceeași adresă cu a primului contestatar, apropiatul liderului PNL”, au precizat, într-un comunicat de presă, cei de la Pentru Iași.

Aceștia au depus, conform legii, cererea de înregistrare a partidului anul trecut la Tribunalul București, care a stabilit termen pentru judecarea cauzei cu privire la acordarea personalității juridice pentru data de 23 februarie. Când reprezentanții partidului ieșean s-au prezentat la acel termen au aflat de existența unei contestații depuse pe 19 februarie, și că instanța a stabilit un nou termen, de 7 martie, pentru a analiza contestația și dosarul ”Pentru Iași”. Însă în dimineața termenului a fost înregistrată o nouă contestație.

„Instanța a stabilit un nou termen, de 7 martie, pentru analiza contestației și a dosarului nostru. Am analizat conținutul contestației, am considerat-o nefundamentată și ne-am pregătit argumentele pentru termenul de pe 7 martie. Prezentându-ne la acest nou termen, am aflat de existența unei a doua contestații, înregistrată în dimineața aceleiasi zile, primită prin fax de la o persoană care nu a indicat CNP-ul. Instanța a dispus un nou termen pentru analiza ambelor contestații, pe data de 21 martie, o dată târzie, care pune în pericol înființarea noastră la timp pentru a participa ca partid politic la alegerile locale din iunie 2016”, au mai spus cei de la Pentru Iași.

”Ne așteptam la asta”

Într-o serie de reacții în presa locală, președintele filialei municipale PNL Iași, Marius Bodea, și candidat anunțat pentru postul de primar al Iașului, și purtătorul de cuvânt al aceluiași partid, au respins acuzațiile, argumentând că sunt nefondate și că nu există interes în blocarea unui partid „cu sub 1% reprezentare”.

„Ne așteptam la asta, nu însă și la încercarea de a ne bloca pur și simplu înregistrarea ca partid, încercând să ne elimine astfel din competiția politică locală. Respectăm dreptul legal al oricărui cetățean de a contesta orice. Dar implicarea evidentă a PNL Iași în această acțiune trădează o atitudine antidemocratică a liderilor acestui partid. În plus, acțiunea este de o ipocrizie șocantă, ținând cont de poziția oficială la nivel național a partidului, care se prezintă ca fiind unul reformator, care a înțeles vocea străzii, și o clară dovadă de gândire și atitudine anti-liberală. Condamnăm acest comportament al unuia dintre cele mai mari partide din România și considerăm esențială aducerea la cunoștința publicului larg a acestor grave derapaje democratice într-unul dintre cele mai mari orașe ale României”, a declarat Andrei Postolache, liderul „Pentru Iași”.

Conform membrilor partidului, în prima contestație a fost atacată denumirea partidului, considerată a fi nepotrivită și posibil cauzatoare de tendințe secesioniste, în timp ce a doua contestație conține screenshot-uri de pe pagina de Facebook și o selecție dintr-un interviu cu Președintele Grupului de Inițiativă ”Pentru Iași”, argumentând că există rea-intenție prin folosirea deja a cuvântului partid pentru a se descrie mișcarea respectivă.

Articolul 46 din Legea 115/2015 privind alegerea autorităților administrației publice locale prevede faptul că propunerile de candidați pentru consilieri locali, județeni și pentru primari se fac pe circumscripții electorale și se depun la birourile electorale de circumscripție cel mai târziu cu 40 de zile înainte de data alegerilor. Și cum alegerile sunt pe data de 5 iunie, ultima zi calendaristică de înscriere ar fi pe 26 aprilie. Reprezentanții partidului ieșean iau în considerare și faptul că, o eventuală respingere a contestațiilor de Tribunalul Iași poate fi atacată cu apel, fapt ce ar împinge și mai departe termenul de judecată, în condițiile în care următorul este pe 21 martie. Dacă e vorba de 40 de zile calendaristice, atunci ultima zi de depunere a candidaturilor ar fi 12 aprilie, timp și mai scurt pentru ca partidul să fie înființat.